SKRIFTLIG FORESPØRGSEL E-2545/99

af Maurizio Turco (TDI) og Marco Cappato (TDI) til Kommissionen

(4. januar 2000)

Om: EU's femårs handlingsplan for bekæmpelse af narkotikamisbrug Information og evaluering

Den Europæiske Union bevilger omfattende midler til bekæmpelse af narkotikamisbrug, hvilket også fremgår af Kommissionens meddelelse om Den Europæiske Unions handlingsplan for bekæmpelse af narkotikamisbrug, hvori der forelægges data for 1998. De relevante budgetposter er utallige og går på tværs af søjlerne: lige fra tilskud til finansieringen af Det Europæiske Overvågningscenter for Narkotika og Narkotikamisbrug, Phare- og Tacis-programmerne til Nord-Syd-samarbejdet og samarbejdet med de latinamerikanske lande.

I nævnte kommissionsmeddelelse beskrives der ganske vist en samlet ramme for EU's indsats til bekæmpelse af narkotikamisbrug, men der fremlægges ikke mere specifikke oplysninger om de enkelte projekter, der er blevet finansieret eller skal finansieres. I øvrigt mangler der i modstrid med EP's ønsker og med, hvad Kommissionen selv forpligtede sig til i femårsplanen for 1995-2000 en samlet og udtømmende evaluering af den forudgående femårs handlingsplan.

Kan Kommissionen forelægge Europa-Parlamentet en sammenfattende og udtømmende oversigt, hvor det for hver enkelt budgetpost, der har tilknytning til bekæmpelsen af narkotikamisbrug, og for de seneste år samt indeværende regnskabsår fremgår,

- hvilke projekter der er blevet finansieret, og hvor stort et beløb der er modtaget,

- hvem der har modtaget de udbetalte midler og forvaltet dem,

- hvilke mål det var hensigten at nå,

- hvilke virkemidler der er anvendt for at nå målet,

- hvilke resultater der helt konkret er opnået,

- hvilke kontrolforanstaltninger og evalueringer Unionen har gennemført for de enkelte projekters og programmers vedkommende?

Kan Kommissionen endvidere oplyse, hvornår den offentliggør et samlet analysedokument med evalueringer af de projekter, der er gennemført som led i femårs handlingsplanen for 1995-2000?

Svar afgivet på Kommissionens vegne af António Vitorino

(16. februar 2000)

Kommissionen er enig i, at evaluering bør spille en væsentlig rolle i forbindelse med alle aktiviteter på narkotikaområdet. I sin meddelelse om Den Europæiske Unions handlingsplan for bekæmpelse af narkotikamisbrug (2000-2004)(1) har Kommissionen stillet forslag om, at eksterne eksperter bør evaluere Fællesskabets aktiviteter i denne periode, og at Kommissionen bør gennemføre en midtvejsrevision af handlingsplanen, der skal forelægges Rådet og Parlamentet.

I handlingsplanen blev det erkendt, at indsatsen på fællesskabsplan i tidsrummet 1995-1999 på evalueringsområdet har været utilstrækkelig. Derfor er Kommissionen ikke i stand til at besvare spørgsmålet helt udtømmende. Men hovedprogrammet for narkotikabekæmpelse er for en dels vedkommende allerede blevet evalueret, og for en anden dels vedkommende er evalueringsprocessen i gang. Den 14. oktober 1999 tilstillede Kommissionen Parlamentet en foreløbig rapport om gennemførelsen af Fællesskabets handlingsprogrammer vedrørende forebyggelse af kræft, aids og visse andre smitsomme

sygdomme samt narkotikamisbrug som led i indsatsen for folkesundhed (1996-2000)(2), og den endelige beretning kan nu rekvireres. Kommissionen har iværksat en evaluering, der skal være tilendebragt inden udgangen af april 2000, om OISIN- og FALCONE-programmerne, som omfatter retlige og indre anliggender. Kommissionen har igangsat en evaluering af Fællesskabets Nord-Syd-samarbejde siden 1991 om bekæmpelsen af narkotika og narkotikamisbrug, og denne evaluering forventes afsluttet ved udgangen af oktober 2000.

Desuden har Kommissionen tilstillet Parlamentet dagsordenerne for og arbejdsdokumenterne til møderne i det udvalg, der styrer Fællesskabets handlingsprogram om forebyggelse af narkotikamisbrug (1996-2000); endvidere årsberetningerne om aktiviteterne inden for OISIN- og FALCONE-programmerne, herunder en beskrivelse af de projekter, der finansieres hvert år, og årsberetninger for 1996, 1997 og 1998 om gennemførelsen af Rådets forordning (EF) nr. 2046/97 af 13. oktober 1997 om Nord-Syd-samarbejde vedrørende bekæmpelsen af narkotika og narkotikamisbrug.

Mere detaljerede oplysninger om disse programmer og andre programmer, der vedrører narkotika, fremsendes direkte til Parlamentets sekretariat og til de ærede medlemmer.

(1) KOM(1999) 239 endelig udg.

(2) KOM(1999) 463 endelig udg.